KIRJALLINEN KYSYMYS E-1226/02

esittäjä(t): Robert Goebbels (PSE) komissiolle

(29. huhtikuuta 2002)

Aihe: Kansanterveydestä vastaavien komission yksiköiden sijoittaminen

Perustamissopimuksessa ja sen pöytäkirjoissa määrätään joidenkin kansanterveydestä, terveyden suojelusta sekä työterveydestä ja -turvallisuudesta vastaavien komission yksiköiden sijoittamisesta Luxemburgiin.

Jotkut komission vastuutehtävissä työskentelevät henkilöt vaativat äänekkäästi kaikkien kansanterveyspolitiikkaan liittyvien Euroopan unionin toimintojen keskittämistä Brysseliin. Pääjohtaja R. J. Coleman on ehdottanut koko terveys- ja kuluttaja-asioiden pääosaston keskittämistä Brysseliin sillä perusteella, että Luxemburgissa työskentelevän henkilöstön tilannetta (henkilöstökierto on

yleistä sijoituspaikan epävarmuuden, suuren työmäärän ja motivaatio-ongelmien vuoksi) koskevan sisäisen tarkastusyksikön kertomuksen johdosta henkilöstöstä ja hallinnosta vastaava pääosasto on hyväksynyt määräaikaisen henkilöstön rekrytoimisen joillekin vakinaisille virkapaikoille sekä, aivan äskettäin, kansanterveysasioista vastaavan pääosaston antennin perustamisen Brysseliin. Pääjohtajan pääasiallisena argumenttina toimintojen siirtämiselle Brysseliin on epävarmuus kyseisen pääosaston säilymisestä Luxemburgissa. Kuitenkin kyseinen pääjohtaja itse on tämän epävarmuuden takana, johon liittyy liiallinen työmäärä ja määräaikaisen henkilöstön palkkaaminen virkamiesten sijaan.

1. Voisiko komissio ilmoittaa, aikooko se noudattaa perustamissopimusta ja sen pöytäkirjoja ja järjestää parhaalla mahdollisella tavalla kyseisen pääosaston työskentelyolosuhteet Luxemburgissa?

2. Aikooko komissio lopettaa väliaikaisten toimihenkilöiden rekrytoinnin (ja heidän sijoittamisensa Brysseliin) Luxemburgiin varattujen virkapaikkojen perusteella?

3. Katsooko komissio, että olisi johdonmukaisempaa sijoittaa terveysasioiden pääosasto Luxemburgiin ja kehittää siellä Amsterdamin sopimuksessa vahvistettua kansanterveyspolitiikkaa, sillä Amsterdamin sopimuksen mukaan Luxemburgilla on oltava mahdollisuus tarjota toimitilat joillekin komission yksiköille? Onko komission mielestä järkevää asettua vastustamaan kaikkien jäsenvaltioiden toteuttamia hajauttamispyrkimyksiä (jotka perustuvat uuden viestintä- ja tietotekniikan hyödyntämiseen) ja edistää Brysselin hallinnon liikakasvua?

Neil Kinnockin komission puolesta antama vastaus

(9. heinäkuuta 2002)

1. Jotta komissio toimisi moitteettomasti ja jotta tuottavuus ja palvelut voitaisiin koordinoida keskenään, on tärkeää jakaa komission yksiköiden tehtävät johdonmukaisella ja mielekkäällä tavalla eri paikoissa sijaitsevien toimipisteiden kannalta. Tämän vuoksi komissio on tarkastellut kunkin yksikön tilannetta. Tästä tarkastelusta mahdollisesti johtuvissa toimissa otetaan luonnollisesti huomioon perustamissopimuksen ja pöytäkirjojen määräykset ja ne toteutetaan vasta asianmukaisten konsultaatioiden jälkeen.

2. Komissiosta ja sen yksiköistä riippumattomista syistä kansanterveyden linjan vapaisiin virkoihin Luxemburgiin on ollut vaikea löytää kelpoisuusehdot täyttävää henkilöstöä. Koska erikoistuneen henkilöstön varallaololuetteloa ei ole, on eräisiin vakinaisiin virkoihin jouduttu palkkaamaan väliaikainen toimihenkilö. Ongelma ei koske pelkästään Luxemburgissa sijaitsevaa kansanterveyden linjaa, ja komissio toivookin, että vuonna 2001 järjestettyjen kilpailujen perusteella laadittavat uudet varallaololuettelot ovat pian käytettävissä yleisen ongelman ratkaisemiseksi. Lisäksi komission yksiköt tutkivat parhaillaan uusien kansanterveyden asiantuntijoiden kilpailujen käynnistämisajankohtaa.

3. Komissio halua painottaa, että yleisen edun vuoksi on muuttuvien tarpeiden ja tosiasioiden huomioon ottamiseksi ollut tarpeen tehdä ajoittain rakenteellisia muutoksia pääosastojen välillä ja niiden sisällä. Esim. lokakuussa 1999 komissio siirsi kansanterveyden linjan, elintarvikkeiden turvallisuuden linjan, kasvien ja eläinten terveyden ja hyvinvoinnin linjan ja kuluttaja-asioiden linjan uuteen terveys- ja kuluttaja-asioiden pääosastoon näiden alojen yhdentymisestä syntyvän yhteisvaikutuksen maksimoimiseksi. Kyseisellä pääosastolla on ainoastaan yksi Brysselissä sijaitseva päätoimipaikka ja kaksi hajautettua toimipaikkaa Luxemburgissa ja Grangessa Irlannissa. Komissio katsoo, että tämän vuoksi ei olisi asianmukaista, taloudellisti järkevää eikä perusteltua hajauttaa uusi pääosasto perustamalla erillinen terveyden pääosasto. Luxemburgissa sijaitsevia komission yksiköitä koskevan kertomuksen taustalla ei ole hajauttamispyrkimys, vaan sen avulla pyritään turvaamaan mahdollisimman järkiperäinen ja tehokas resurssien käyttö ottaen samalla huomioon velvoite säilyttää henkilöstöä suurruhtinaskunnassa ja henkilöstön ammatilliset intressit.

Useista syistä ja toisin kuin muissa toimielimissä komission yksiköt toimivat useissa toimipisteissä eri jäsenvaltioissa. Pyrkimyksenä ei ole edistää massiivisen hallinnon syntymistä Brysseliin. Kun otetaan huomioon, että komission vakinaisen ja muun henkilöstön kokonaislukumäärä on tällä hetkellä lähes 25 000 (joista noin 17 000 työskentelee Brysselissä), tavoitteena ei todellakaan ole luoda minkäänlaista massiivista hallintoa minnekään.